Nariadenie Komisie (EHS) č. 1760/84
z 22. júna 1984,
ktorým sa mení a dopĺňa nariadenie (EHS) č. 2670/81 stanovujúce podrobné vykonávacie pravidlá pre výrobu cukru presahujúcu kvótu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1785/81 z 30. júna 1981 o spoločnej organizácii trhov v odvetví cukru [1], naposledy zmenené a doplnené nariadením (EHS) č. 606/82 [2], najmä jeho článok 26 ods. 3,
keďže článok 26 ods. 1 nariadenia (EHS) č. 1785/81 stanovuje, že cukor, ktorý bol vyrobený nad stanovenú kvótu, sa musí vyvážať v prírodnom stave; keďže doteraz bol takýto cukor vyvážaný vo forme bieleho alebo surového cukru; keďže v ostatnej dobe sa zvýšila výroba sirupov, ktoré sa získavajú ešte pred fázou kryštalizácie a ako také sa ponúkajú na predaj; keďže takéto sirupy, ak sa majú vyvážať ako cukor C, museli prejsť fázou kryštalizácie; keďže za týchto okolností by sa mali vykonať kroky na prispôsobenie zodpovedajúcich ustanovení o vývoze vyššie uvedených sirupov vyrobených nad kvóty A a B, stanovené v nariadení Komisie (EHS) č. 2670/81 [3]; keďže v súvislosti s metódou zaznamenávania množstiev cukru vyvezeného vo forme takýchto sirupov je vhodné odkázať na ustanovenia nariadenia Komisie (EHS) č. 1443/82 z 8. júna 1982, ktorým sa stanovujú podrobné pravidlá pre uplatňovanie systému kvót v odvetví cukru [4], naposledy zmeneného a doplneného nariadením (EHS) č. 434/84 [5];
keďže nariadenie (EHS) č. 1443/82 ustanovuje v prípade výroby sirupov A a B možnosť použitia dvoch metód určenia objemu extrahovateľného cukru; keďže v prípade sirupov C je možné použiť iba jednu metódu; keďže na účel predchádzania správnym ťažkostiam by sa malo ustanoviť, aby sa pri vývoze takýchto sirupov vyrobených inými výrobcami cukru neumožnila ich zámena;
keďže opatrenia ustanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Nariadenie (EHS) č. 2670/81 sa týmto mení a dopĺňa takto:
1. Prvá zarážka druhého pododseku článku 1 ods. 1 sa nahrádza nasledujúcou zarážkou:
"- ako biely cukor alebo surový cukor, nedenaturovaný cukor alebo ako sirupy získané pred fázou kryštalizácie, patriace do podpoložky Spoločného colného sadzobníka 17.02 D II, alebo ako izoglukóza v jej prírodnom stave,".
2. Do článku 1ods. 1 sa vloží nasledujúci štvrtý pododsek:
"Množstvo cukru, vyvezeného vo forme sirupov uvedených v prvej zarážke druhého pododseku, sa určí na základe ich objemu extrahovateľného cukru, ako stanovuje druhý pododsek článku 1 ods. 5 nariadenia Komisie (EHS) č. 1443/82 [6]."
3. Druhý pododsek článku 2 ods. 2 sa nahrádza nasledujúcim pododsekom:
"Na účely vývozu môže však príslušný výrobca nahradiť cukor C iným bielym alebo surovým cukrom v prírodnom stave, patriacim do položky Spoločného colného sadzobníka 17.01 alebo nahradiť izoglukózu C inou izoglukózou vyrobenou iným výrobcom, ktorý má sídlo na území toho istého členského štátu. V takom prípade musí výrobca, ktorý urobí takú náhradu, zaplatiť v prípade, že ide o cukor, čiastku 1,25 ECU na 100 kilogramov prepočítaných na biely cukor a v prípade, že ide o izoglukózu, čiastku 1,25 ECU na 100 kilogramov sušiny."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. júna 1984